Komisijos Sprendimas
2004 m. balandžio 2 d.
dėl Tarybos direktyvos 72/166/EEB taikymo dėl transporto priemonių valdytojų civilinės atsakomybės draudimo tikrinimo
(pranešta dokumentu Nr. C(2004) 1235)
(Tekstas svarbus EEE)
(2004/332/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. balandžio 24 d. Tarybos direktyvą 72/166/EEB dėl valstybių narių įstatymų, susijusių su motorinių transporto priemonių valdytojų civilinės atsakomybės draudimu ir privalomojo tokios atsakomybės draudimo įgyvendinimu, suderinimo [1], ypač į jos 7 straipsnio 3 dalį,
kadangi:
(1) Valstybių narių nacionalinių draudikų biurų (toliau - biurai) ir Kroatijos, Kipro, Čekijos Respublikos, Vengrijos, Islandijos, Norvegijos, Slovakijos, Slovėnijos ir Šveicarijos nacionalinių draudikų biurų santykius reglamentuoja 2002 m. gegužės 30 d. Daugiašalis susitarimas (toliau - susitarimas).
(2) Susitarimas buvo pridėtas prie 2003 m. liepos 28 d. Komisijos sprendimo 2003/564/EB dėl Tarybos direktyvos 72/166/EEB taikymo tikrinant motorinių transporto priemonių valdytojų civilinės atsakomybės draudimą [2], kuriuo nustatoma, kad visos valstybės narės netikrintų transporto priemonių, kurių įprastinė buveinė yra kitos valstybės narės arba Kroatijos, Kipro, Čekijos Respublikos, Vengrijos, Islandijos, Norvegijos, Slovakijos, Slovėnijos ir Šveicarijos teritorijoje ir kurioms taikomas susitarimas, valdytojų civilinės atsakomybės draudimo.
(3) 2003 m. lapkričio 1 d. valstybių narių biurai su Kroatijos, Kipro, Čekijos Respublikos, Estijos, Vengrijos, Islandijos, Latvijos, Lietuvos, Maltos, Norvegijos, Lenkijos, Slovakijos, Slovėnijos ir Šveicarijos biurais pasirašė susitarimo priedą Nr. 1, kuriuo susitarimas buvo išplėstas, siekiant, kad susitarimas būtų taikomas Estijos, Latvijos, Lietuvos, Maltos ir Lenkijos biurams. Priedu numatomos praktinės priemonės, kuriomis panaikinamas tų transporto priemonių, kurių įprastinė buveinė yra tų minėtų šalių teritorijos, draudimo tikrinimas.
(4) Dėl to yra tenkinamos visos sąlygos panaikinti transporto priemonių valdytojų civilinės atsakomybės trečiosioms šalims draudimo tikrinimą pagal Direktyvą 72/166/EEB tarp valstybių narių ir Estijos, Latvijos, Lietuvos, Maltos ir Lenkijos,
PRIĖMĖ ŠĮ SPRENDIMĄ:
1 straipsnis
Nuo 2004 m. balandžio 30 d. valstybės narės nutraukia transporto priemonių, kurių įprastinė buvimo vieta yra Estijos, Latvijos, Lietuvos, Maltos ir Lenkijos, kurioms taikomas Europos ekonominės erdvės valstybių narių ir kitų asocijuotų valstybių nacionalinių draudikų biurų Daugiašalio susitarimo 2003 m. lapkričio 1 d. priedas Nr. 1, teritorijoje, valdytojų civilinės atsakomybės draudimo tikrinimą.
2 straipsnis
Valstybės narės nedelsdamos praneša Komisijai apie priemones, kurių buvo imtasi taikant šį sprendimą.
3 straipsnis
Šis sprendimas skirtas valstybėms narėms.
Priimta Briuselyje, 2004 m. balandžio 2 d.